**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.03.2024, ora 08:00 – 31.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 31.03.2024, ora 07:00**

**RÂURI**

**Debitele au fost în general staționare**, exceptând cursurile mijlocii şi inferioare ale Someşului, Vișeului, Izei, cursul inferior al Bistriței și cursul superior al Prutului, unde au fost în creştere prin propagare.

Pe râurile din bazinele hidrografice: Tur, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Buzău, Suceava, bazinele superioare ale Vișeului, Izei, Someșului și bazinele superioare și mijlocii ale Jiului, Oltului, debitele au fost în scădere.

Debitele se situează în general la valori sub mediile multianuale lunare, cu coeficienți cuprinşi între 30-90%, mai mari (în jurul şi peste normalele lunare) pe râurile din bazinele hidrografice: Vișeu, Iza, Someşul Mare, Lăpuș, Bârzava, bazinele superioare ale Jiului, Prahovei, Bistriței, pe cursul Crișului Repede, pe cursurile superioare ale Turului, Prutului, cursul superior și mijlociu al Arieșului, afluenții din bazinul mijlociu al Oltului şi mai mici (sub 30% din normalele lunare) pe râurile din bazinele hidrografice: Moravița, Vedea, Bârlad, Tazlău, Rm. Sărat, Jijia, pe unii afluenți mici din bazinul Argeșului, bazinele inferioare ale Jiului, Oltului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Tur, Crasna, Barcău, Crișuri, Mureș, Bega Veche, Bega, Timiș, Bârzava, bazinele superioare și mijlocii ale Vișeului, Izei, Someșului, Jiului și Oltului, unde vor fi în scădere.

Pe cursurile inferioare ale Vișeului, Izei, Someșului și cursul superior al Prutului, debitele vor fi în creștere prin propagare.

Sunt posibile creșteri izolate de niveluri și debite, pe unele râuri mici din zonele de deal și de munte, ca urmare a cedării apei din stratul de zăpadă și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 30 - 31.03.2024 a fost staţionar,** având valoarea de 5400 m3/s, sub media multianuală a lunii martie (6700 m3/s).

În aval de Porţile de Fier, debitele au fost staționare la Gruia și în scădere pe sectorul Calafat – Tulcea.

**Debitul la intrarea în țară (secțiunea Baziaș) va fi în creștere (5500 m3/s).**

În aval de Porţile de Fier, debitele vor fi în creștere pe sectorul Gruia – Calafat și în scădere pe sectorul Bechet – Tulcea.

**2.** **Situaţia meteorologică în intervalul 30.03.2024, ora 08:00 –31.03.2024, ora 06:00**

**ÎN ŢARĂ**

Vremea a fost frumoasă și a continuat să se încălzească în cea mai mare parte a țării, exceptând zona deltei și litoralul, unde valorile termice diurne au scăzut față de ziua precedentă. Temperaturile maxime au fost semnificativ mai ridicate decât cele normale pentru sfârșitul lunii martie și s-au situat între 13 grade la Sulina și 30 de grade la Giurgiu (abaterile pozitive față de mediile multianuale fiind, în general, de peste 10 grade, până la 15 grade în nordul Moldovei). Cerul a fost variabil, iar vântul a suflat slab și moderat, cu unele intensificări pe crestele montane, precum şi în vestul și sud-estul extrem al teritoriului. La ora 20 stratul de zăpadă prezent doar pe alocuri în zona montană înaltă, măsura -în platformele stațiilor meteorologice- până la 165 cm în Munții Făgăraș, la peste 2000 m altitudine. La ora 6 valorile termice se încadrau între 2 grade la Toplița, Joseni și Miercurea Ciuc și 21 de grade la Reșița și Oravița.

**LA BUCUREŞTI**

Vremea s-a menținut frumoasă și a continuat să se încălzească, devenind mult mai caldă decât în mod normal la sfârșitul lunii martie. Temperatura maximă (cu 11...13 grade peste normele climatologice) a fost de 26 de grade la Afumați, 27 de grade în Băneasa și 28 de grade la Filaret. Cerul a fost variabil în prima parte a zilei și senin în restul intervalului. Vântul a suflat slab până la moderat. La ora 6 se înregistrau 7 grade în Băneasa, 9 grade la Afumați și 11 grade la Filaret.

**3. Prognoza meteorologică în intervalul 31.03.2024, ora 09:00 –01.04.2024, ora 09:00**

**ÎN ŢARĂ**

Vremea va fi frumoasă și extrem de caldă pentru această dată. Temperaturile maxime vor fi cuprinse între 24 și 30 de grade, mai scăzute în deltă și pe litoral, unde se vor situa între 16 și 23 de grade (abaterea pozitivă față de mediile multianuale fiind în general de 10...13 grade), iar cele minime între 1 grad în estul Transilvaniei și 17 grade în Dealurile de Vest (abaterea pozitivă față de mediile multianuale fiind în general de 6...10 grade). Cerul va fi variabil. Vântul va sufla slab și moderat, local cu unele intensificări în regiunile vestice și la munte (viteze la rafală în general de 40...50 km/h).

**LA BUCUREŞTI**

Vremea va fi frumoasă și extrem de caldă. Temperatura maximă va fi de 28...29 de grade (cu 12 grade peste media multianuală a datei), iar cea minimă de 12...13 grade, mai scăzută în zona preorășenească spre 9 grade. Cerul va fi variabil, iar vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează despre producerea, în data de 30.03.2024, ora 18:00, unei poluări accidentale a apei râului Crasna (uşoare pete de spumă, culoare maroniu negricioasă a apei) pe sectorul Ţeghea-Craidorolţ-Crişeni, județul Satu Mare. S-a înregistrat mortalitate piscicolă: puiet şi peşte adult (clean).

S-au făcut verificări pe Valea Maria (afluent de dreapta al râului Crasna) şi pe râul Crasna în amonte de secţiunile în care s-au identificat modificări ale aspectului apei, pe sectorul Supuru de Jos - Acâş. S-au prelevat probe de apă din zona localităţii Craidorolţ.

Se presupune că substanţa poluantă ar fi de natură organică (dejecţii animaliere).

În cursul zilei de 31.03.2024 se vor continua verificările pe teren pentru depistarea sursei de impurificare a apei râului Crasna.

Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia pentru Protecţia Mediului Argeş*** și ***Garda Naţională de Mediu - Comisariatul Judeţean*** ***Argeş*** informează despre izbucnirea, în data de 30.03.2024, în jurul orei 15:45, unui incendiu în incinta societăţii Vinalcool Argeş SA din municipiul Piteşti (bulevardul Nicolae Bălcescu nr. 156), judeţul Argeş. Incendiul s-a manifestat cu degajări mari de fum. Au ars circa 200 de cutii metalice, în care se aflau substaţe inflamabile, depozitate în curtea interioară a societăţii pe platformă betonată. Incendiul a fost lichidat la ora 17:30 de către echipele de intervenţie I.S.U. Argeş. Nu au fost afectate alte incinte învecinate. Incidentul este în curs de investigare pentru aflarea cauzei producerii acestuia.

1. **În domeniul solului şi vegetaţiei**

***Administrația Rezervației Biosferei Delta Dunării*** revine cu informaţii despre incendiul de vegetaţie (stuf şi papură) izbucnit în data de 29.03.2024, în jurul orei 10:30, în zona de vest a grindului Litcov, pe raza Districtului Ecologic Caraorman, judeţul Tulcea. Incendiul s-a stins de la sine în data de 30.03.2024, la ora 06:00. A fost afectată o suprafaţă de circa 10 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**